
UDHËZIM
Nr. 113, datë 9.7.2024
PËR PROCEDURAT E HARTIMIT TË LISTAVE TË ZGJEDHËSVE PËR

ZGJEDHJET PËR KRYETAR TË BASHKISË HIMARË, QARKU VLORË
 Në mbështetje të pikës 4, të nenit 102, të Kushtetutës së Republikës së Shqipërisë, të neneve 45, 46, 47, 48, 50, 51, 56, 57, 59 dhe 62 të ligjit nr. 10019, datë 29.12.2008, “Kodi Zgjedhor i Republikës së Shqipërisë”, i ndryshuar, si dhe të dekretit nr. 224, datë 5.7.2024, të Presidentit të Republikës “Për caktimin e datës së zgjedhjeve për kryetar të Bashkisë Himarë, qarku Vlorë”,

UDHËZOJ:
1. Gjenerimin e listës së zgjedhësve për Bashkinë Himarë, qarku Vlorë, në përbërje të së cilës, do të jenë të gjithë shtetasit me të drejtë vote, të lindur që nga data 4.8.2006, të cilët deri në datën e zhvillimit të zgjedhjeve për kryetar të Bashkisë Himarë, qarku Vlorë, më 4.8.2024, do të kenë mbushur moshën 18 vjeç, brenda datës 10.7.2024, nga Regjistri Kombëtar i Gjendjes Civile (RKGJC).
2. Miratimin dhe shpalljen e listës së zgjedhësve, nga kryetari Bashkisë Himarë i komanduar në detyrë, në përputhje me nenin 48 të Kodit Zgjedhor, brenda 48 orëve nga përfundimi i përditësimit.

3. Gjenerimin e listës së zgjedhësve në përputhje me procedurën e parashikuar në udhëzimin nr. 225, datë 11.5.2016, të ministrit të Punëve të Brendshme, “Për procedurat e pezullimit nga lista e zgjedhësve për shtetasit që vuajnë dënimin, parashikuar nga ligji nr. 138/2015, ‘Për garantimin e integritetit të personave që zgjidhen, emërohen ose ushtrojnë funksione publike’”.

4. Caktimi i zgjedhësve në listën e qendrës së votimit përkatëse, sipas kodit të vendbanimit, dhe renditja e zgjedhësve brenda qendrës së votimit sipas rendit alfabetik të mbiemrit.
5. Grupimin e listës së zgjedhësve sipas zonave të qendrave të votimit, kufijtë e të cilave janë ato të zgjedhjeve të fundit. Kryetari i Bashkisë Himarë i komanduar në detyrë, i cili ka marrë njoftimin nga nëpunësi i zyrës së gjendjes civile në Bashkinë Himarë/njësitë administrative nën juridiksionin e saj Lukovë dhe Horë-Vranisht, nëse ka qendra votimi me më pak se 300 (treqind) zgjedhës, apo qendra votimi me më shumë se 1000 (një mijë) zgjedhës, brenda 48 orëve vendos për bashkimin dhe/ose ndarjen e qendrave të votimit, sipas kërkesave të kriterit numerik dhe cakton adresën e qendrës së votimit.
6. Limiti i poshtëm për qendrën e votimit i referohet një numri prej 15 (pesëmbëdhjetë) zgjedhësish, në rastin e institucioneve të posaçme (burgjeve, vendeve të paraburgimit, si dhe spitaleve ose institucioneve të tjera shëndetësore, që pranojnë pacientë për më shumë se 3 ditë), të cilat përbëjnë zonë të veçantë qendre votimi.
7. Kryetari i Bashkisë Himarë, qarku Vlorë, i emëruar në detyrë vendos për rindarjen e qendrave të votimit me fraksion që kalojnë limitin numerik të përcaktuar në Kodin Zgjedhor, duke u nisur nga numri i përgjithshëm i zgjedhësve të qendrës së votimit bazë. Numri i përgjithshëm i një qendre votimi, me gjithë fraksionet e saj ndahet në pjesë të barabarta, me jo më shumë se 1000 (një mijë) zgjedhës secila.

8. Kryetari i Bashkisë Himarë, i komanduar në detyrë, vendos për bashkimin e qendrave të votimit me më pak se 300 (treqind) zgjedhës, me një qendër më të afërt dhe me mundësi komunikimi rrugor. Numri i përgjithshëm i zgjedhësve në qendrat e bashkuara të votimit duhet të jetë mbi 300 (treqind) zgjedhës.
9. Kryetari i Bashkisë Himarë, qarku Vlorë i komanduar në detyrë, vendos ndarjen me fraksion të qendrës së votimit të krijuar, në rastet kur numri i përgjithshëm i zgjedhësve për qendrat që bashkohen rezulton të jetë më shumë se 1000 (një mijë), sipas pikës 7 të këtij udhëzimi. Në rastet kur dy ose më shumë qendra votimi kanë më pak se 300 (treqind) zgjedhës, qendra/qendrat me numër më të vogël i bashkohen atyre me numër më të madh zgjedhësish.
10. Kryetari i Bashkisë Himarë, qarku Vlorë, i komanduar në detyrë u dërgon menjëherë për zbatim zyrës së gjendjes civile në Bashkinë Himarë, qarku Vlorë/zyrave të gjendjes civile nën juridiksionin e saj Lukovë dhe Horë-Vranisht, vendimet për ndarjen ose bashkimin e qendrave të votimit, si dhe vendimet për ndryshimin e adresave të qendrave të votimit nëse ka. Këto vendime i dërgon, gjithashtu, në Drejtorisë së Përgjithshme të Gjendjes Civile në Ministrinë e Brendshme, si dhe për dijeni prefektit të qarkut Vlorë. 
11. Përgjegjësi i zyrës së gjendjes civile në Bashkinë Himarë/njësitë administrative nën juridiksionin e saj Lukovë dhe Horë-Vranisht, kryen veprimet përkatëse në Regjistrin Kombëtar, brenda 24 orëve nga marrja e vendimit të kryetarit të komanduar në Bashkinë Himarë, qarku Vlorë, për ndarjen e qendrave të votimit referuar kritereve të parashikuar ligjorë.
12. Nëpunësit e zyrave të gjendjes civile në Bashkinë Himarë/njësitë administrative nën juridiksionin e saj Lukovë dhe Horë-Vranisht, përditësojnë informacionin për ndarjen e qendrave të votimit në Regjistrin Kombëtar deri në orën 24:00 të së njëjtës ditë. Drejtoria e Përgjithshme e Gjendjes Civile ekzekuton automatikisht vendimet e kryetarit për ndarjen e qendrës së votimit sipas kriterit numerik dhe mbiemrit të zgjedhësit, në rastet kur përditësimet për ndarjen e qendrave të votimit nuk kryhen nga nëpunësit e zyrave të gjendjes civile. Qendrat e votimit me fraksion marrin automatikisht vendndodhjen e qendrës bazë. 
13. Nëpunësit e zyrave të gjendjes civile në Bashkinë Himarë/njësitë administrative nën juridiksionin e saj Lukovë dhe Horë-Vranisht, kryejnë veprimet përkatëse në rubrikën e dedikuar në Regjistrin Kombëtar për përditësimin e përshkrimit të vendndodhjes së qendrës së votimit me fraksion, në rastet kur kryetari i komanduar në Bashkinë Himarë vendos që vendndodhja e qendrës së votimit me fraksion të jetë e ndryshme nga ajo e qendrës bazë. 
14. Procedurat e parashikuara në pikat 3, 4, 5, 6, 7, 8, 9, 10, 11, 12 dhe 13 të këtij udhëzimi, kryhen për listën e zgjedhësve, datë 10.7.2024, që do të publikohet për zgjedhjet për kryetar të Bashkisë Himarë. 
15. Në rastet kur kryetari i komanduar në detyrë në Bashkinë Himarë, nuk përmbush detyrimet e parashikuara sipas pikave 5, 6, 7, 8 dhe 9 të këtij udhëzimi, deri në publikimin e listës së zgjedhësve, Drejtoria e Përgjithshme e Gjendjes Civile, kryen menjëherë procesin e ndarjes dhe/ose bashkimin e qendrave të votimit, sipas kritereve të përcaktuara në Kodin Zgjedhor, të cilat reflektohen në listën e zgjedhësve, 10.7.2024 për kryetar të Bashkisë Himarë.
16. Drejtoria e Përgjithshme e Gjendjes Civile realizon bashkimin/ndarjen e qendrave të votimit në përmbushje të këtij procesi, bazuar në kriterin numerik dhe mbiemrin e zgjedhësit. Qendrat e votimit me fraksion marrin automatikisht adresën e qendrës bazë. 

17. Nëpunësit e zyrave të gjendjes civile në Bashkinë Himarë/njësitë administrative nën juridiksionin e saj kryejnë veprimet përkatëse në Regjistrin Kombëtar për përditësimin e vendndodhjes së qendrës së votimit, në rastet kur kryetari i komanduar në detyrë në Bashkinë Himarë ka vendosur që vendndodhja e qendrës së votimit me fraksion, të jetë e ndryshme nga ajo e qendrës bazë.
18. Nëpunësit e zyrave të gjendjes civile në Bashkinë Himarë/njësitë administrative nën juridiksionin e saj Lukovë dhe Horë-Vranisht, më datë 10.7.2024, printojnë listën e zgjedhësve nga Regjistri Kombëtar. Nëpunësit nënshkruajnë, vulosin listën e zgjedhësve për çdo qendër votimi, përfshirë këtu edhe institucionet e posaçme. Nëpunësit i dorëzojnë kryetarit të Bashkisë Himarë të komanduar në detyrë listën e zgjedhësve të nënshkruar dhe të vulosur.

19.Kryetari i komanduar në detyrë dërgon në KZAZ, të 3 (tri) formatet e parashikuara në shkronjat “a”, “b” dhe “c”, të pikës 2, të nenit 48, të Kodit Zgjedhor, jo më vonë se 35 ditë nga data e zhvillimit të zgjedhjeve për kryetar të Bashkisë Himarë. 

20. Drejtoria e Përgjithshme e Gjendjes Civile dërgon në KZAZ të 3 (tria) formatet e listës së zgjedhësve, në rast se nga kryetari i komanduar për Bashkinë Himarë nuk përmbushen kompetencat sipas pikës 19 të këtij udhëzimi.
 21. Zyrat e gjendjes civile në Bashkinë Himarë/njësitë administrative nën juridiksionin e saj Lukovë dhe Horë-Vranisht, ku do të zhvillohen zgjedhjet për kryetar të Bashkisë Himarë, zbatojnë dhe vendimet gjyqësore, sipas nenit 57 të ligjit nr. 10019, datë 29.12.2008, “Kodi Zgjedhor i Republikës së Shqipërisë”, i ndryshuar.
 22. Drejtoria e Përgjithshme e Gjendjes Civile publikon listën e zgjedhësve në formë elektronike për zgjedhjet për kryetar të Bashkisë Himarë, në faqen zyrtare të internetit të Ministrisë së Brendshme. 
 23. Drejtoria e Përgjithshme e Gjendjes Civile i dërgon për ruajtje Drejtorisë së Përgjithshme të Arkivave një kopje të printuar të listës së zgjedhësve, jo më vonë se 10 ditë pas shpalljes së listës së zgjedhësve për kryetar të Bashkisë Himarë. 
 24. Ngarkohen me zbatimin e këtij udhëzimi kryetari i Bashkisë Himarë, i komanduar në detyrë, Drejtoria e Përgjithshme e Gjendjes Civile, zyrat e gjendjes civile në Bashkinë Himarë dhe në Njësitë Administrative nën juridiksionin e saj Lukovë dhe Horë-Vranisht, si dhe institucionet e tjera shtetërore të parashikuara nga Kodi Zgjedhor.
 Ky udhëzim hyn në fuqi menjëherë dhe botohet në Fletoren Zyrtare.
MINISTËR I BRENDSHËM
Taulant Balla

